Povodom javnih konsultacija na Prednacrt zakna o visokom obrazovanju, na adresu Ministarstva za nauku, visoko obrazovanje i mlade Kantona Sarajevo, u datom roku od 10 dana pristiglo je ukupno 382 komentara sa 27 različitih adresa, što govori o zainteresiranosti za oblast visokog obrazovanja u Kantonu Sarajevo. Od ukupno 180 članova Prednacrta zakona, 82 člana nisu uopšte komentarisana, a 33 člana su po jedanput spomenuta.

Većina pristiglih komentara se svela na 3 oblasti: a) akademska zvanja (uslovi i izbor, prava i obaveze akademskog soblja), b) Vijeće za visoko obrazovanje i nauku Kantona Sarajevo, te c) prava i obaveze studenata.

Ministarstvo je temeljito pristupilo analizi svakog komentara, i uvažilo je najveći dio njih, preko 80%, posebno one vezane za gore pomenute tri oblasti.

Najveći broj komentara, pa time i najveće interesovanje izazvao je član 111. koji propisuje uslove za izbor u akademska zvanja. Komentari su se uglavnom odnosili na „relevantne naučne baze......“, što smo i uvažili. Ovdje su posebno uvaženi stavovi vezani za humanističke i društvene nauke. Zakon propisuje minimalne uslove, a Smjernice i Pravilnik, koje donosi Senat visokoškolske ustanove detaljnije razrađuju ovu oblast. Kada je u pitanju regulisanje statusa, prava i obaveza akademskog osoblja, pored pomenutog člana, veliki broj komentara pristigao je i na čl. 126. i 127. koji propisuju prava i obaveze u vezi sa izborom u zvanje, odnosno izbor u više zvanje prije isteka izbornog perioda. I te primjedbe su uvažene.

Drugi dio Prednacrta zakona kojim se uvodi Vijeće za visoko obrazovanje i nauku Kantona Sarajevo, a koje smo uvažavajući pristigle komentare preimenovali u Savjet za visoko obrazovanje Kantona Sarajevo, je u vrhu onih po broj pristiglih komentara. Na ukupno 5 članova pristigla su 43 komentara sa 18 različitih adresa. Uvažavajući komentare, pored izmjena naziva Vijeća, izmjenjen je i njegov sasatav, kao i nadležnosti. Savjet za visoko obrazovanje je savjetodavno tijelo ministarstva i nema regulatornu ulogu. Time je, pored ostalog, istaknuta i ojačana akademska autonomija.

Također, među komentiranijim članovima su i član 31. koji se odnosi na školarine i druge naknade na visokoškolskim ustanovama, kao i član 99. koji se odnosi na prelazak studenata u narednu studijsku godinu te član 96. koji definiše ispitne rokove. I ovdje je usvojen najveći dio pristiglih primjedbi.

Na kraju da se zaključiti da je akademsko osoblje najvećim dijelom komentarisalo onaj dio Prednacrta zakona kojim se reguliše njihov status, propisuju prava i obaveze, a da su studenti komentarisali dijelove koji se odnosi na njihova prava i obaveze. Bilo je i onih pojedinačnih komentara koji su se dotakli različitih dijelova Prednacrta zakona te dali sveobuhvatni komentar na kompletan tekst Prednacrta.

Ističemo da je bilo komentara da Prednacrt zakona o visokom obrazovanju ide u korist privatnih visokoškolskih ustanova. Uvažavajuci ove primjedbe zakonska rješenja zahtijevaju i od privatnih visokoškolskih ustanova da pokažu kako doprinose zajednice u kojoj žive, odnosno Kantonu Sarajevo. Isto tako, uslovi za osnivanje visokoškolskih ustanova su značajno pooštreni u odnosu na važeći Zakon o visokom obrazovanju i prethodni prednacrt.

Na kraju želimo posebno naglasiti da su sva ponuđena zakonska rješenja proistekla iz analize stanja i potreba visokog obrazovanja koja je urađena u okviru savjetovanja o visokom obrazovanju „Budućnost obrazovanja: Visoko obrazovanje za održivi razvoj 2030“ na kojem je organizirano pet panela, te izloženo 84 rada sa 25 institucija.